**ශ්‍රී ලංකා ජනාධිපතිතුමා සමඟ පැවති ඒකාබද්ධ මාධ්‍ය නිවේදනයේ දී අග්‍රාමාත්‍යතුමා විසින් සිදු කළ ප්‍රකාශය**

**අතිගරු දිසානායක ජනාධිපතිතුමනි,**

**දෙරටෙහි නියෝජිතයනි,**

**මාධ්‍ය මිතුරනි,**

**නමස්කාර්!**

**ආයුබෝවන්!**

**වණක්කම්!**

අද දින ජනාධිපති දිසානායක මැතිතුමා විසින් ‘ශ්‍රී ලංකා මිත්‍ර විභූෂණ’ ගෞරව නාමය මා වෙත පිරිනැමීම මා හට ඉමහත් අභිමානයක්. මෙම සම්මානය මට පමණක් නොව කෝටි 140ක් වන ඉන්දියානුවන්ට ද ගෞරවයක්. එය ඉන්දියාවේ සහ ශ්‍රී ලංකාවේ ජනතාව අතර පවතින ඓතිහාසික සහ ගැඹුරු මිත්‍රත්වයට උපහාරයක්.

මෙම ගෞරවය සම්බන්ධයෙන් මා ජනාධිපතිතුමාට, ශ්‍රී ලංකා රජයට සහ ජනතාවට මාගේ හෘදයාංගම කෘතවේදිත්වය පිරිනමනවා.

**මිත්‍රවරුනි,**

අග්‍රමාත්‍යවරයා වශයෙන් මාගේ සිව්වන ශ්‍රී ලංකා සංචාරය මෙයයි. මා අවසන් වරට ශ්‍රී ලංකාවට පැමිණියේ 2019 වසරේ වන අතර එය ඉතා සංවේදී අවස්ථාවක සිදු වූවක්. එම අවස්ථාවේ දී මාගේ දැඩි විශ්වාසය වූයේ ශ්‍රී ලංකාව වඩා වඩාත් ශක්තිමත්ව නැගී සිටිනු ඇති බව යි.

ශ්‍රී ලංකා ජනතාවගේ ධෛර්යය සහ ඉවසීම මා අගය කරන අතර අද දින ශ්‍රී ලංකාව යළි ප්‍රගතියේ මාවතට පිවිස ඇති බව දැකීම මට සතුටක්. සැබෑ මිත්‍රශීලී අසල්වැසියකු වශයෙන් සිය යුතුකම් ඉටු කර තිබීම ඉන්දියාවට ආඩම්බරයක්. 2019 වසරේ සිදු වූ ත්‍රස්ත ප්‍රහාරය, කොවිඩ් වසංගතය හෝ මෑත කාලීන ආර්ථික අර්බුදය යන කවර අවස්ථාවේ දී වුව ද අප සෑම අසීරු අවස්ථාවක ම ශ්‍රී ලංකාවේ ජනතාව සමඟ ශක්තිමත්ව රැඳී සිට තිබෙනවා.

මට මේ අවස්ථාවේ දී ශ්‍රේෂ්ඨ දමිළ කවියකු වන තිරුවල්ලුවර්තුමාගේ වදන් සිහියට නැගෙනවා.

**සෙයර්කරිය යාවුළ නට්පින්**

**අදුපෝල් විනෛක්කරිය යාවුළ කාප්පු**

එහි තේරුම වන්නේ, අභියෝග සහ සතුරන් හමුවේ සැබෑ මිතුරකු සහ ඔහුගේ මිත්‍රත්වයේ පලිහට වඩා ශක්තිමත් සහතිකයක් නොමැත යන්නයි.

**මිත්‍රවරුනි,**

දිසානායක ජනාධිපතිතුමා ජනාධිපති ධූරයට පත්වීමෙන් අනතුරුව පළමු විදෙස් සංචාරය ලෙස ඉන්දියාව තෝරා ගත් අතර එතුමාගේ පළමු විදේශ අමුත්තා වීමේ ගෞරවය මට හිමි වුණා. මෙය අපගේ සුවිශේෂී සබඳතාවයේ ගැඹුර පිළිබඳ සංකේතයක්.

ශ්‍රී ලංකාවට අපගේ අසල්වැසියා ප්‍රථමයෙන් යන ප්‍රතිපත්තිය සහ ‘මහාසාගර්’ දැක්ම යන දෙක තුළ ම විශේෂ ස්ථානයක් හිමි වෙනවා. දිසානායක ජනාධිපතිතුමාගේ ඉන්දීය සංචාරයේ සිට ගත වූ පසුගිය මාස හතර තුළ අප අපගේ සහයෝගීතාවය සම්බන්ධයෙන් සැලකිය යුතු ප්‍රගතියක් අත් කර ගෙන තිබෙනවා.

සාම්පූර් සූර්ය විදුලි බලාගාරය ශ්‍රී ලංකාවට බලශක්ති සුරක්ෂිතතාවය ළඟා කර ගැනීම සඳහා ඉවහල් වනු ඇති. බහු නිෂ්පාදන නළයක් ඉදිකිරීම සහ ත්‍රිකුණාමලය බලශක්ති කේන්ද්‍රස්ථානයක් ලෙස සංවර්ධනය කිරීමට එළඹි ගිවිසුම් සියලු ශ්‍රී ලාංකිකයන්ට ප්‍රතිලාභ සලසනු ඇති. දෙරට අතර විදුලිබල ජාල අන්තර් සම්බන්ධතා ගිවිසුම විදුලිය අපනයනය කිරීම සඳහා ශ්‍රී ලංකාවට අවස්ථාවන් උදා කරනු ඇති.

අද දින ශ්‍රී ලංකාවේ ආගමික ස්ථාන 5,000ක් සඳහා සූර්ය විදුලි බල පද්ධති ලබා දීම සමාරම්භ කිරීම මට සතුටට කරුණක්. ඉන්දියාව ශ්‍රී ලංකා අනන්‍ය ඩිජිටල් හැඳුනුම්පත් ව්‍යාපෘතිය සඳහා ද සහය ලබා දෙනු ඇති.

මිත්‍රවරුනි,

ඉන්දියාව ‘සබ්කා සාත් සබ්කා විකාස්’ යන දැක්ම අනුගමනය කරනවා. අප අපගේ සහකාර රාජ්‍යයන්ගේ ප්‍රමුඛතාවයන් සම්බන්ධයෙන් ද සැලකිලිමත් වෙනවා.

පසුගිය මාස 6 තුළ දී පමණක් අප ඇමරිකානු ඩොලර් මිලියන 100කට අධික ණය ප්‍රදාන බවට පත් කර තිබෙනවා. අපගේ ද්විපාර්ශ්වික ‘ණය ප්‍රතිව්‍යූහගතකරණ ගිවිසුම’ ශ්‍රී ලංකාවේ ජනතාවට කඩිනම් සහය සහ සහනය ලබා දෙනු ඇති. අද දින අප පොලී අනුපාත අඩු කිරීමට ද තීරණය කර තිබෙනවා. අද පවා ඉන්දියාව ශ්‍රී ලංකාවේ ජනතාව සමඟ සිටින බව එතුළින් සංකේතවත් වෙනවා.

නැගෙනහිර පළාතේ සමාජ සහ ආර්ථික සංවර්ධනය උදෙසා ශ්‍රී ලංකා රුපියල් බිලියන 2.4ක් වටිනා සහය පැකේජයක් ලබා දෙනු ඇති. අද දින අප ගොවීන්ගේ සුබ සාධනය සඳහා ශ්‍රී ලංකාවේ විශාලතම ගබඩා සංකීර්ණය විවෘත කළා.

හෙට දින අප මහව-ඕමන්තේ දුම්රිය මාර්ගය විවෘත කරන අතර මහව-අනුරාධපුරය කොටස සඳහා සංඥා පද්ධතියේ ඉදිකිරීම් කටයුතු සමාරම්භ කරනවා. කන්කසන්තුරය වරාය නවීකරණය කිරීමේ කටයුතු ද ඉක්මනින් ඇරඹෙනු ඇති.

ශ්‍රී ලංකාවේ ඉන්දීය සම්භවයක් සහිත දමිළ ප්‍රජාව සඳහා නිවාස 10,000ක් ඉදිකිරීමේ කටයුතු නුදුරේදී ම සම්පූර්ණ කරනු ඇති. තවත් ශ්‍රී ලාංකිකයන් 700 දෙනෙකු සඳහා පුහුණුව ලබා දෙනු ඇති. මෙයට පාර්ලිමේන්තු මන්ත්‍රීවරුන්, නීති ක්ෂේත්‍රයේ නිරත වන්නන්, ව්‍යවසායකයන්, මාධ්‍ය ක්ෂේත්‍රයේ නියැළෙන්නන් මෙන්ම තරුණ නායකයන් ද ඇතුළත් වෙනවා.

**මිත්‍රවරුනි,**

අප දෙරටට හවුල් ආරක්ෂක අභිලාෂයන් පවතින බව අප විශ්වාස කරනවා. දෙරටෙහි ආරක්ෂාව එකිනෙක හා බද්ධ වී පවතින අතර එකිනෙක මත රඳා පවතිනවා.

ඉන්දියාවේ අභිලාෂයන් සම්බන්ධයෙන් දිසානායක ජනාධිපතිතුමාගේ සංවේදීභාවය සම්බන්ධයෙන් මා කෘතවේදී වෙනවා. ආරක්ෂක සහයෝගීතා ක්ෂේත්‍රය තුළ එළඹි වැදගත් එකඟතාවයන් අප සාදරයෙන් පිළිගන්නවා. අප කොළඹ ආරක්ෂක පර්ෂදය සහ ඉන්දීය සාගරයේ ආරක්ෂක සහයෝගීතාවය සම්බන්ධයෙන් එක්ව කටයුතු කිරීමට ද එකඟ වී තිබෙනවා.

**මිත්‍රවරුනි,**

ඉන්දියාව සහ ශ්‍රී ලංකාව අතර සියවස් ගණනාවක් පැරණි ආධ්‍යාත්මික සබඳතා පවතිනවා.

මා උපන් ප්‍රාන්තය වන ගුජරාටයේ අරාවලි ප්‍රදේශයෙන් 1960 වර්ෂයේ දී සොයාගත් සර්වඥ ධාතූන් වහන්සේලා ශ්‍රී ලංකාවේ ප්‍රදර්ශනය කිරීම සඳහා වැඩම කරවන බව මා ප්‍රකාශ කරන්නේ ඉමහත් සතුටකින්.

ඉන්දියාව ත්‍රිකුණාමලයේ තිරුකෝනේෂ්වරම් කෝවිල ප්‍රතිසංස්කරණය කිරීම සඳහා සහය ලබා දෙනු ඇති. ඉන්දියාව ජය ශ්‍රී මහා බෝධීන් වහන්සේ පිහිටි අනුරාධපුර පූජා නගරය සහ නුවර එළිය සීතා එළිය කෝවිල සංවර්ධනය කිරීම සඳහා ද සහය ලබා දෙනු ඇති.

මිත්‍රවරුනි,

අප ධීවරයන්ගේ ජීවනෝපායට අදාළ ගැටලු ද සාකච්ඡා කළා. මේ සම්බන්ධයෙන් මානුෂීය ප්‍රවේශයකින් කටයුතු කළ යුතු බවට අප එකඟ වුණා. ධීවරයන් සහ ඔවුන්ගේ බෝට්ටු කඩිනමින් නිදහස් කිරීම පිළිබඳව ද අප අවධාරණය කළා.

අප ශ්‍රී ලංකාවේ නැවත ගොඩනැගීම සහ සංහිඳියාව පිළිබඳව ද සාකච්ඡා කළා. දිසානායක ජනාධිපතිතුමා එතුමාගේ අන්තර්ග්‍රහණීය ප්‍රවේශය පිළිබඳව මා දැනුවත් කළා. ශ්‍රී ලංකා රජය දමිළ ජනතාවගේ අභිලාෂයන් සපුරාලනු ඇති බව, ශ්‍රී ලංකාවේ ව්‍යවස්ථාව සම්පූර්ණයෙන් ම ක්‍රියාත්මක කරනු ඇති බව සහ පළාත් සභා මැතිවරණය පවත්වනු ඇති බව අප අපේක්ෂා කරනවා.

මිත්‍රවරුනි,

ඉන්දියාව සහ ශ්‍රී ලංකාව අතර සබඳතා අන්‍යෝන්‍ය විශ්වාසය සහ හොඳහිත මත පදනම් වෙනවා. අපගේ ජනතාවගේ අපේක්ෂාවන් සහ අභිලාෂයන් සපුරාලීම සඳහා අප තවදුරටත් අඛණ්ඩව කටයුතු කරනවා.

මා නැවතත්, මා උණුසුම් ලෙස පිළිගැනීම සම්බන්ධයෙන් දිසානායක ජනාධිපතිතුමාට මාගේ හෘදයාංගම කෘතවේදිත්වය පළ කරනවා. ඉදිරි කාලය තුළ අප අපගේ හවුල්කාරිත්වය නව උසකට රැගෙන යන බව මට විශ්වාසයි.

**බොහොම ස්තුතියි!**

**\*\*\***

**කොළඹ**

**2025 අප්‍රේල් 05**

**මූලාශ්‍රය:** [**https://www.mea.gov.in/Speeches-Statements.htm?dtl/39376/English\_Translation\_of\_Press\_Statement\_By\_Prime\_Minister\_during\_the\_Joint\_Press\_Statement\_with\_President\_of\_Sri\_Lanka\_April\_05\_2025**](https://www.mea.gov.in/Speeches-Statements.htm?dtl/39376/English_Translation_of_Press_Statement_By_Prime_Minister_during_the_Joint_Press_Statement_with_President_of_Sri_Lanka_April_05_2025)